Diari Oficial de la Generalitat Valenciana


Sumari del DOGV 6224, del 11-03-2010 (2010/2341)

RESOLUCIÓ de 18 de febrer del 2010, de la presidenta de l'Institut Valencià d'Investigacions Agràries, per la qual s'aproven les bases i es fa pública la convocatòria d'una beca de doctorat sobre el tema «Identificació de caràcters fisiològics i moleculars de la tolerància al dèficit hídric de portaempelts de cítrics tetraploides».
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6224

Data del DOGV
:   11-03-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/2341


Data del document
:   18-02-2010

Organisme emissor
:   Institut Valencià d'Investigacions Agraries

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 18 de febrer del 2010, de la presidenta de l'Institut Valencià d'Investigacions Agràries, per la qual s'aproven les bases i es fa pública la convocatòria d'una beca de doctorat sobre el tema «Identificació de caràcters fisiològics i moleculars de la tolerància al dèficit hídric de portaempelts de cítrics tetraploides». [2010/2341]
El Consell Rector de l'Institut Valencià d'Investigacions Agràries (IVIA) en virtut de les atribucions que li conferix l'article 6 de la Llei 4/1991, de 13 de març, de creació com a entitat autònoma de la Generalitat Valenciana de l'IVIA, així com l'article 6 del reglament de l'institut aprovat pel Decret 233/1991, de 9 de desembre, del Consell de la Generalitat Valenciana, i de conformitat amb els acords del Consell Rector de 14 d'abril de 1992 i 4 de novembre de 1994, pels que es regula l'estada en l'Institut d'estudiants i becaris, en la reunió de 23 de desembre de 2009, va acordar convocar una beca de doctorat en col·laboració amb el Centre de Cooperation Internationale en Recherche Agronomique pour le Développement (CIRAD), que contribuïx al seu finançament.
De conformitat amb l'acord indicat, resolc:
Primer
Convocar una beca de doctorat sobre el tema «Identificació de caràcters fisiològics i moleculars de la tolerància al dèficit hídric de portaempelts de cítrics tetraploides», i aprovar les bases per les quals es regirà la seua concessió, que s'inclouen com annexos I i II d'esta resolució.
Segon
La beca serà finançada a càrrec del capítol VI dels pressupostos de l'IVIA per a l'exercici 2010 per un import màxim de 9.120 (nou mil cent vint) euros per a eixe exercici.
Tercer
En compliment del que disposa el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar les ajudes públiques, es fa constar que la beca que es finança d'acord amb el que preveu aquesta orde no està subjecta a la política de control d'ajudes d'Estat, per no reunir els requisits de l'article 87.1 del Tractat CE, al no afectar la competència en raó a la qualitat del beneficiari i a fi de la subvenció.
Per tractar-se d'una beca per a l'obtenció del títol de doctor, es troba dins de l'àmbit d'aplicació del Reial Decret 63/2006, de 27 de gener, pel qual s'aprova l'Estatut del Personal Investigador en Formació i, conseqüentment, exclosa del Decret 132/2009, de 4 de setembre, del Consell, pel que es regula la concessió de beques.
Quart
Contra esta orde, que posa fi a la via administrativa, es podrà interposar potestativament recurs de reposició davant del mateix òrgan que ha dictat l'acte, en el termini d'un mes comptador des de l'endemà a la publicació corresponent, de conformitat amb el que preveuen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, o bé recurs contenciós administratiu davant de la Sala contenciosa administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació corresponent, de conformitat amb el que establixen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa-Administrativa. Tot això sense perjuí que s'utilitze qualsevol altra via que es considere oportuna.
Moncada, 18 de febrer del 2010.- La presidenta de l'Institut Valencià d'Investigacions Agràries: Maritina Hernández Miñana.
ANNEX I
Bases generals
1. Finalitat de la convocatòria
L'objecte d'esta convocatòria és regular el procediment de concessió de la beca de doctorat «Identificació de caràcters fisiològics i moleculars de la tolerància al dèficit hídric de portaempelts de cítrics tetraploides» a desenrotllar en l'Institut Valencià d'Investigacions Agrèries.
2. Sol·licituds i documentació
Les sol·licituds, dirigides al director de l'IVIA, podran presentar-se en el registre general de la Conselleria d'Agricultura, Pesca i Alimentació, carrer Amadeo de Savoia, número 2 (València), o en el registre de l'IVIA, a Moncada (València), siti en la carretera Moncada a Náquera, km 4,5, o per qualsevol dels procediments previstos en l'article 38 de la Llei de Règim Jurídic de les Administracions Públiques i del Procediment Administratiu Comú. Les sol·licituds es formalitzaran prenent com a model l'imprés normalitzat que figura com a annex III.
Quan la sol·licitud es remeta per correu certificat, haurà de presentar-se en la corresponent oficina de correus, en sobre obert perquè puga ser estampat el segell de la data en l'imprés de la sol·licitud. A la sol·licitud s'adjuntarà la documentació següent:
- El curriculum vitae de la persona sol·licitant i la documentació justificativa de tots els mèrits que s'al·leguen.
- Una fotocòpia del document nacional d'identitat, o del document equivalent en el cas de nacionals d'estats membres de la Unió Europea.
- Una fotocòpia del certificat acadèmic personal detallat, en el qual figure la titulació, les qualificacions obtingudes i les dates d'obtenció de les qualificacions.
3. Termini de presentació de sol·licituds
El termini de presentació de sol·licituds serà d'un mes comptador des de l'endemà de la publicació d'esta resolució en el Diari Oficial de la Comunitat Valenciana. Si l'últim dia de termini coincidix en dissabte, diumenge o festiu, es prorrogarà fins al primer dia hàbil següent.
4. Composició de les comissions avaluadores i sistema de selecció.
La comissió que ha d'avaluar els mèrits dels aspirants i que elevarà la corresponent proposta a la presidenta de l'institut, estarà formada pels membres següents:
President: el director de l'IVIA
Secretari: el secretari de l'IVIA
Vocals:
-L'investigador responsable de la direcció de la beca.
-Dos investigadors pertanyents a la plantilla de personal de l'IVIA.
Els investigadors de l'IVIA que hagen d'integrar-se en la Comissió com a vocals, així com els qui hagen de substituir, en cas de necessitat, el president, el secretari o qualsevol dels vocals, seran nomenats pel vicepresident primer de l'IVIA.
La comissió es reunirà per a la selecció, alçarà acta de la reunió o reunions i elevarà una proposta raonada a la presidenta de l'Institut, que inclourà un candidat i dos suplents.
5. Resolució
La concessió de la beca, es realitzarà per una resolució de la presidenta de l'IVIA. La resolució d'adjudicació es publicarà en el Diari Oficial de la Comunitat Valenciana, i es consideraran denegades les sol·licituds que no hi figuren.
El termini màxim per a resoldre la concessió de la beca que s'establix en esta convocatòria serà de tres mesos a partir de la data de publicació corresponent en el Diari Oficial de la Comunitat Valenciana.
6. Obligacions del becari o becària i acceptació de la beca
El becari estarà subjecte a la normativa per la qual es regula l'estada en l'institut d'estudiants i becaris establida pels acords del Consell Rector de 14 d'abril de 1992 (DOGV núm. 1816, de 01.07.1992) i 4 de novembre de 1994 (DOGV núm. 2413, de 23.12.1994).
En qualsevol cas, l'acceptació de la beca, en les condicions de la convocatòria, suposarà les obligacions següents:
a) Incorporar-se a l'institut i dedicar-se exclusivament i eficaç a la finalitat de la beca; i s'entendrà que si no s'incorpora, en la data que establisca la resolució d'adjudicació de la beca, es podrà considerar que renúncia a la beca.
b) Realitzar les funcions que li assigne l'investigador responsable de la direcció de la beca, a fi d'aconseguir-ne l'objectiu. Estes funcions hauran de realitzar-se durant l'horari de treball de l'IVIA.
c) Atindre's a les obligacions generals derivades de la normativa vigent sobre ajudes i subvencions públiques.
d) Guardar confidencialitat sobre qualsevol informació nova derivada dels resultats obtinguts en el desenrotllament de la beca, resultats que en tot cas pertanyen per dret a l'IVIA.
e) No publicar cap article, ni remetre cap comunicació a qualsevol entitat o organisme sobre matèries relacionades amb el tema de la beca, sense l'autorització prèvia de l'investigador o del responsable de la direcció d'esta i, en qualsevol cas, fent constar expressament el patrocini de l'IVIA.
7. Incompatibilitat de la beca
Atés que l'objectiu de la beca és la formació del beneficiari, no en podran ser beneficiaris qui hagen gaudit prèviament d'una altra beca de característiques anàlogues en l'IVIA.
El gaudi de la beca concedida a l'empara d'esta convocatòria és incompatible amb qualsevol altra beca o ajuda per a la mateixa finalitat finançada amb fons públics o privats espanyols o comunitaris i amb sous o salaris de qualsevol naturalesa. Esta beca és compatible amb les beques i les ajudes per a estades en centres d'investigació fora de la Comunitat Valenciana.
ANNEX II
Bases específiques de la convocatòria de beca de doctorat
1. Objectiu de la beca
L'objecte de la beca de doctorat és la formació d'un doctor universitari per mitjà de la realització en l'IVIA de l'estudi «Identificació de caràcters fisiològics i moleculars de la tolerància al dèficit hídric de portaempelts de cítrics tetraploides».
2. Requisits
Per a optar a esta beca serà necessari:
a) Ser espanyol o tindre la nacionalitat d'un dels estats membres de la Unió Europea.
b) Estar en possessió del títol d'Enginyer Agrònom o llicenciat en Ciències Biològiques en el moment de presentació de la sol·licitud. Els títols obtinguts en l'estranger o en centres universitaris espanyols no oficials hauran d'estar reconeguts oficialment en el moment de sol·licitar la beca.
A estos efectes es considerarà reconegut el títol quan la persona sol·licitant acredite que ha sigut admesa en els programes de doctorat d'una universitat pública espanyola.
3. Criteris d'avaluació
La comissió valorarà, per a la selecció del candidat, els aspectes següents:
- Expedient acadèmic general i atorgarà fins a un màxim de quatre punts.
- Qualificacions obtingudes en relació amb el tema objecte de la beca, tindrà en compte el nombre d'assignatures de l'expedient acadèmic relacionades amb el tema indicat, i atorgarà fins a un màxim de dos punts.
- Coneixement d'idiomes relacionats amb la literatura científica del tema objecte de la beca, valorat per certificació acadèmica o per estada en països on la dita llengua siga idioma oficial i atorgarà fins a un màxim d'un punt.
- Experiència prèvia i cursos d'especialització relacionats amb el tema de la beca i atorgarà fins a un màxim de dos punts.
- Altres mèrits acadèmics, científics o d'investigació i atorgarà fins a un màxim d'un punt.
Per a la avaluació millor d'este apartat, així com el de coneixement de l'idioma, la comissió avaluadora podrà convocar aquells candidats que considere oportú per a realitzar una entrevista personal.
4. Fases de la beca
Primera fase (de beca): període de beca amb una duració mínima de 24 mesos, per a l'obtenció del Diploma d'Estudis Avançats (DEA) o d'un document administratiu que el substituïsca d'acord amb la nova estructura d'ensenyances adaptades a l'Espai Europeu d'Educació Superior.
Segona fase (de contracte): període que comprendrà com a màxim dos anys, en el qual es formalitzarà un contracte laboral en pràctiques d'acord amb la legislació laboral vigent, amb els becaris que estiguen en possessió del DEA o document administratiu que el substituïsca i hagen superat el temps mínim de dos anys del període de beca.
5. Duració de la beca
La duració serà de quatre anys, i s'estructuren en dos períodes diferenciats:
1. Primera fase (de beca): el període de gaudi de la beca s'establirà en la resolució de concessió i finalitzarà, com a màxim, el 31 de desembre del 2010. La beca es podrà prorrogar en els successius exercicis pressupostaris fins a completar un període mínim de 24 mesos, amb els requisits establits en l'apartat 10 d'aquest annex. Durant este període, s'haurà d'aconseguir la suficiència investigadora per mitjà de l'obtenció del Diploma d'Estudis Avançats (DEA), o document administratiu que el substituïsca d'acord amb la nova estructura d'ensenyances adaptades a l'Espai Europeu d'Educació Superior.
En aquells supòsits en què s'haguera obtingut el DEA amb anterioritat a la finalització dels dos primers anys de beca, no s'accedirà a la fase de contracte fins que es complete el període mínim de 24 mesos de beca.
2. Segona fase (de contracte): formalització de contracte en pràctiques amb el becari que haja completat 24 mesos de beca i estiga en possessió del DEA o documents administratiu que el substituïsca, fins a completar un període màxim de 24 mesos, amb els requisits establits en l'apartat 10 d'aquest annex.
6. Dotació de la beca
1. Primera fase (de beca): la dotació de la beca serà de 1.100 (mil cent) euros mensuals bruts, dels que es deduirà la quota de la seguretat social que està obligat a cotitzar el beneficiari de la beca.
2. Segona fase (de contracte): el salari anual durant esta fase serà el corresponent a 14 mensualitats. La retribució mínima a percebre serà de 21.000 euros (vint-i-un mil euros) bruts anuals, el primer any, i 26.600 euros (vint-i-sis mil sis-cents euros), el segon any. A més la beca inclourà l'abonament de les taxes acadèmiques que es requerisquen per a l'obtenció del doctorat.
7. Obligacions particulars del becari o becària
El becari o becària estarà obligat a:
a) Incorporar-se a l'institut en el termini previst en la resolució de concessió, entenent que si no s'incorpora, es considerarà que renúncia a la beca, llevat que estiga gaudint de les suspensions previstes en esta resolució.
b) Presentar, en el termini d'un mes des de la finalització de la beca, independentment de la causa que motive la finalització, una memòria de tot el treball realitzat, en el període global becat, amb la conformitat de l'investigador responsable de la direcció de la beca.
c) Comunicar l'obtenció del Diploma d'Estudis Avançats (DEA) o document administratiu que el substituïsca.
d) Presentar en el penúltim mes abans de la finalització del contracte, una fotocòpia del document que acredite que ha efectuat el depòsit de la tesi en les condicions que determina la universitat, llevat que existisca força major o causes alienes a la voluntat del treballador, que hauran de ser documentalment justificades, així com la lectura i defensa de la tesi doctoral en el termini de 10 dies des que es produïsca; en el termini indicat haurà de presentar una còpia del resguard de la sol·licitud del títol de doctor. Igualment podran sol·licitar, en el termini de deu dies des de l'obtenció del títol de doctor, continuar gaudint del contracte fins al màxim del període concedit. La sol·licitud indicada s'acompanyarà d'un informe de l'investigador responsable de la direcció de la beca sobre la conveniència del treball a realitzar.
8. Suspensió de la beca
8.1. Ajornament incorporació
Es podrà autoritzar l'ajornament de la incorporació del becari o becària, a sol·licitud seua, per raons justificades, amb la conformitat de l'investigador responsable de la direcció de la beca, per un període no superior a tres mesos des de la data indicada en la resolució de concessió. De no incorporar-se una vegada conclòs el termini concedit, s'entendrà que renuncia a la beca. El període ajornat podrà ser recuperat sempre que les disponibilitats pressupostàries ho permeten.
8.2. Interrupcions
a) En els supòsits de baixa per incapacitat temporal (malaltia o accident), risc durant l'embaràs i descans per maternitat o paternitat, d'acord amb la normativa aplicable, el beneficiari o la beneficiària tindrà dret, a petició de l'interessat, a la interrupció temporal del gaudi de la beca. Estes interrupcions hauran de ser per un període mínim de 30 dies en cada cas.
b) En el cas de les interrupcions voluntàries per causes diferents de les incloses dins de la cobertura de la Seguretat Social indicades en el paràgraf anterior, el president de l'IVIA podrà concedir la interrupció voluntària temporal de gaudi de la beca a petició raonada de la persona interessada, amb la conformitat expressa de l'investigador responsable de la direcció de la beca i del director de l'IVIA. Els períodes d'interrupció no podran ser superiors a sis mesos en el transcurs de la beca i les possibles renovacions, i no comportaran el pagament de cap dotació i es donarà de baixa als becaris en la Seguretat Social. Els períodes interromputs podran ser recuperats, sempre que les disponibilitats pressupostàries ho permeten.
9. Renúncia i substitucions
La renúncia o la baixa del becari que es produïsca dins dels quatre primers mesos, comptadors des de l'inici de la beca, podrà ser coberta amb l'adjudicació de la vacant al suplent que figurarà en la resolució de concessió. El mateix criteri s'aplicarà per al cas de renúncia o vacant del primer suplent si es produïx dins dels primers quatre mesos de duració de la beca.
El president de l'IVIA resoldrà l'adjudicació de les substitucions, a proposta del director de l'IVIA, amb un informe previ favorable de l'investigador responsable de la direcció de la beca.
A l'efecte de duració de la beca, i en el cas de les substitucions, el període de temps durant el qual la beca haja sigut disfrutada pel renunciant, serà irrecuperable.
10. Renovacions
1. El president de l'IVIA resoldrà la renovació anual de la beca que es regiran per les bases d'esta convocatòria.
2. Per a això el becari o la becària haurà de presentar durant el mes de novembre de cada exercici pressupostari, un imprés normalitzat de sol·licitud, al qual s'acompanyarà la documentació següent:
a) Un informe del becari sobre el treball realitzat i els resultats obtinguts durant l'últim període de la beca.
b) El pla de treball de l'any per al que es demana la renovació, amb el conforme de l'investigador responsable de la direcció de la beca.
c) Un informe de l'investigador responsable de la direcció de la beca, en el que s'avaluarà el treball realitzat i la necessitat renovació.
La renovació estarà així mateix condicionada a l'existència de crèdit adequat i suficient en els corresponents exercicis pressupostaris.